Skrifað af Gunnar Gunnarsson þann 30. desember 2019 . Vilhjálmur Einarsson er látinn , 85 ára að aldri . Vilhjálmur ávann sér frægð með að verða fyrsti Íslendingurinn til að vinna til verðlauna á Ólympíuleikum , er hann vann silfurverðlaun í þrístökki á leikunum í Melbourne í Ástralíu árið 1956 . Silfurverðlaunin voru ekki eina afrek Vilhjálms á íþróttasviðinu enda var hann fimm sinnum kjörinn íþróttamaður ársins . Enn hefur enginn hlotið þá nafnbót oftar . Eftir að keppnisferlinum lauk kom Vilhjálmur ötullega að uppbyggingu íþróttastarfs hvar sem hann kom , en hann starfaði sem kennari og skólastjóri víða um land . Hann fékk Riddarakross hinnar íslensku fálkaorðu fyrir framlag í þágu íþrótta - og uppeldismála og árið 2012 varð hann fyrstur til að vera tekinn inn í frægðarhöll Íþrótta - og Ólympíusambands Íslands . Þegar nýr íþróttavöllur var vígður á Egilsstöðum árið 2001 var honum gefið nafnið Vilhjálmsvöllur til heiðurs Vilhjálmi . Árið 2016 , þegar 50 ár voru liðin frá leikunum í Melbourne , var afhjúpað listaverk utan við völlinn sem sýnir stökkið , 16,25 metra . Við hjá UÍA minnumst Vilhjálms fyrir öflugan stuðning við austfirskt íþróttalíf , einkum frjálsar íþróttir . Vilhjálmur lét gjarnan sjá sig á vellinum þegar í gangi voru frjálsíþróttamót og hann var gjarnan boðinn og búinn að aðstoða við þau er mótin voru haldin . Þannig var hann meðal þeirra sem afhentu verðlaun á Unglingalandsmótinu 2011 . Hann bar með sér jákvæðni og hvatnaðarorð til bæði keppenda og mótshaldara . Við vottum fjölskyldu Vilhjálms innilega samúð okkar .